b'\n_START_ARTICLE_\nAsenova trdnjava\n_START_SECTION_\nZgodovina\n_START_PARAGRAPH_\nNajstarej\xc5\xa1e arheolo\xc5\xa1ke najdbe v okolici trdnjave so iz tra\xc4\x8danskega obdobja. Okolica je bila naseljena tudi v rimskem in zgodnjem bizantinskem obdobju. Trdnjava je postala pomembna v srednjem veku. Prvi\xc4\x8d je omenjena v 11. stoletju v statutu Ba\xc4\x8dkovskega samostana kot Petri\xc4\x8d. V tretji kri\xc5\xbearski vojni jo je osvojila kri\xc5\xbearska vojska._NEWLINE_Leta 1231 je bila med vladavino carja Ivana Asena II. temeljito obnovljena in je slu\xc5\xbeila kot obmejna utrdba proti vpadom Bizantincev, kar je zapisano v osmi vrstici napisa na trdnjavskem obzidju. Po smrti Ivana Asena II. so trdnjavo zasedli Bizantinci, med vladavino carja Ivana Aleksandra pa je leta 1344 ponovno pripadla Bolgarom, dokler je niso konec 14. stoletja osvojili Osmanski Turki. V osmanskem obdobju je bila trdnjava opu\xc5\xa1\xc4\x8dena in prepu\xc5\xa1\xc4\x8dena sama sebi, zato je v veliki meri poru\xc5\xa1ena. Ohranila se je samo cerkev, ker jo je uporabljalo in jo \xc5\xa1e vedno porablja lokalno prebivalstvo.\n_START_SECTION_\nObnova\n_START_PARAGRAPH_\nOhranjeni so temelji trdnjave, zunanji so bili \xc5\xa1iroki 2,9 m, in pribli\xc5\xbeno 3 m visok del obzidja, ki je bilo prvotno visoko 9-12 m. Arheologi so do sedaj izkopali fevdalni grad s trideset sobami in tremi cisternami za vodo. _NEWLINE_Najbolj ohranjen in znamenit del Asenove trdnjave je cerkev matere Bo\xc5\xbeje iz 12.-13. stoletja. Cerkev je enonadstropna kri\xc5\xbena obokana enoladijska zgradba s \xc5\xa1irokim narteksom in velikim pravokotnim stolpom. Notranje  stenske poslikave so iz 14. stoletja. Za\xc5\xa1\xc4\x8ditna in delno restavracijska dela v cerkvi so bila zaklju\xc4\x8dena leta 1991.'